Matriekklas: Juffrou se vreugde lê in die klas | Netwerk24
Uitgawe 30 September 2021
Matriekklas: Juffrou se vreugde lê in die klas
Die onderwyser Carmichelle Fransch staan deur dik en dun by haar leerders.
Sy het maar per ongeluk in die onderwys beland, maar vandag is Carmichelle Fransch (47) 'n passievolle opvoeder wat daarvan droom om haar hartstaak selfs verder te vat. As jy na haar klokhelder stem luister, glo jy alles is moontlik, want sy droom nie net groot nie, haar standvastige geloof kan berge versit.
"God was nog altyd deurslaggewend in my lewe. Ek is 'n joyful Christian wat tragedies kan omdraai in iets goeds," beskryf Carmichelle haarself. Die Engels rol sommer so gemaklik van haar tong af. En hoe dan anders, sy is nie net 'n Engels-onderwyser aan Hoërskool Rosendaal in Delft in die Kaap nie, sy is ook die departementshoof vir Engels, Afrikaans, isiXhosa en lewensoriëntering.
Dit is nie net haar vakgebied wat haar hartsnare roer nie, maar ook die Delft-gemeenskap waar sy al vir die afgelope 26 jaar onderwys gee. Carmichelle woon al sedert kindsbeen in Belhar in die Kaap, en voor dit het hul gesin in Bishop Lavis gewoon. Sy wou aanvanklik sielkunde studeer, maar toe sy 'n staatsbeurs kry om onderwys te swot, het dit haar op 'n pad van vervulling geplaas waarsonder sy nie nou haar lewe kan voorstel nie.